Samuel Olsen Bruun

Samuel Olsen Bruun (født i Arendal omkring 1656, død 8. januar 1694 i Kragerø) var en norsk prest og salmedikter. Han var sønn av borger og handelsmann Oluf Jensen på Haavegaard i Arendal. I 1677 ble han student i Ålborg, og deretter studerte han videre til prest i København. Fra 1686 til sin død arbeidet Bruun først som residerende kapellan og deretter som sogneprest i Kragerø. Han skal ha hatt svak helse, og kjent på seg at han ikke ville leve så lenge – han døde 38 år gammel Konen Pernille Jensdatter døde i Langesund ti år senere.

Bruun diktet og oversatte salmer og ga ut salmesamlingen Den Siungende Tids-Fordrif eller Korsets Frugt. Den ble utgitt i totalt 22 opplag, det første ble utgitt i København i 1695 og det siste i Odense i 1865. Om den ble det sagt at «Hans lille Salmesamling vandt megen Yndest baade i Norge og i Danmark og er hyppig bleven optrykt, sidste Gang i 1865» 

Landstad moderniserte den aftensalmen han er representert med i flere salmebøker, blant annet Frikirkens Ære være Gud fra 1984 nr. 41, Nynorsk salmebok nr. 658, Landstads reviderte nr. 829, og senere i Norsk Salmebok (1985 nr. 809) og Norsk salmebok 2013 nr. 814, «Nå solen går ned».  

Han er også representert i lyrikkantologien Norsk lyrikk gjennom tusen år fra 1950 med diktet «Den bedrøvedes længsel efter en naadig bønhørelse».

Referanser

Litteratur 
 Barkved, Holger (1936): «Samuel Olsen Bruun» i Soga um norsk salmesong, Stavanger : Dreyer, 225 s. ill. (bokhylla.no).
 Norsk lyrikk gjennom tusen år (1950). Bind I., 2. utg. Oslo : Aschehoug, 1950, 276 s. (bokhylla.no).
 Steffens, Haagen Krog (1916): Kragerø By's Historie, 1666-1916 : Jubilæumsskrift, Kristiania : Grøndahl, XVI, 504 s. ill. (bokhylla.no).
 Svendsen, H. Blom (1935): Norsk salmesang: Arven fra gammel tid. Bergen s. 153-157.
 Terland, Ingrid (1988): «Bruun, Samuel Olsen, ca. 1656 – 08.01.1694» i ADH-serien. 1 : Agder-forfattere gjennom tidene en bibliografi Skjønnlitterære forfattere født før 1900, s. 8-9, Kristiansand : Agder distriktshøgskole, 220 s. ISBN 8271172093 (bokhylla.no).
 Øverland, O.A. (1891-1895): «Literære Forhold i Slutningen af det 17de Aarhundrede.» i Illustreret Norges Historie. 1 : Fra Enevoldsmagtens Indførelse (1660) til Norges Forening med Sverige (Novbr. 1814) Første Afdeling, Kristiania : Folkebladet, L, 1072 s. ill. (bokhylla.no).

Eksterne lenker
 Oppføring i Rockipedia

Norske salmediktere
Norske lutherske prester